KOMISIJOS SPRENDIMAS
2006 m. kovo 7 d.
iš dalies keičiantis Sprendimą 2004/432/EB dėl likučių monitoringo planų, kuriuos pateikia trečiosios šalys pagal Tarybos direktyvą 96/23/EB, patvirtinimo
(pranešta dokumentu Nr. C(2006) 681)
(Tekstas svarbus EEE)
(2006/208/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. balandžio 29 d. Tarybos direktyvą 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinanti Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB (1), ypač į jos 29 straipsnio 1 dalies ketvirtą pastraipą,
kadangi:
(1)
Pagal Direktyvą 96/23/EB tam, kad trečiosios šalys galėtų būti įtrauktos į sąrašus šalių, iš kurių Bendrijos teisės aktai leidžia valstybėms narėms importuoti šioje direktyvoje reglamentuojamus gyvūnus ir pirminius gyvūninės kilmės produktus, ir kad būtų neišbraukiamos iš tų sąrašų, tos trečiosios šalys turi pateikti planą, kuriame būtų nurodytos jų teikiamos toje direktyvoje nurodytų likučių ir medžiagų monitoringo garantijos. Toje direktyvoje taip pat nustatyti tam tikri reikalavimai dėl tokių planų pateikimo terminų.
(2)
Komisijos sprendime 2004/432/EB (2) išvardijamos trečiosios šalys, pateikusios likučių monitoringo planą, nurodantį jų teikiamas toje direktyvoje nustatytus reikalavimus atitinkančias garantijas.
(3)
Kai kurios trečiosios šalys pateikė Komisijai likučių gyvūnuose ir produktuose, neišvardytuose Sprendime 2004/432/EB, monitoringo planus. Tų planų įvertinimo rezultatai ir Komisijos prašymu gauta papildoma informacija yra pakankamos garantijos dėl likučių monitoringo minėtuose gyvūnuose ir produktuose tose trečiosiose šalyse. Todėl tie gyvūnai ir produktai turėtų būti įtraukti į tų trečiųjų šalių sąrašą.
(4)
Kai kurios trečiosios šalys nepateikė Komisijai prašomų garantijų dėl likučių gyvūnuose ir produktuose, išvardytuose Sprendime 2004/432/EB, monitoringo. Jei nėra tokių garantijų, tie gyvūnai ir produktai turėtų būti išbraukti iš tų trečiųjų šalių sąrašo.
(5)
Todėl reikėtų atitinkamai iš dalies pakeisti sprendimą 2004/432/EB.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/432/EB priedas pakeičiamas šio sprendimo priedo tekstu.
2 straipsnis
Šis sprendimas taikomas nuo 2006 m. kovo 17 d.
Tais atvejais, kai dėl šiuo sprendimu padaryto pakeitimo iš Sprendimo 2004/432/EB priedo išbraukiami tam tikrų šalių produktai, dalinis pakeitimas netaikomas tokių produktų siuntoms, jeigu juos į Bendriją importuojantys asmenys gali įrodyti, kad prieš įsigaliojant šiam sprendimui jie buvo vežami iš atitinkamos šalies į Bendriją.
3 straipsnis
Šis sprendimas skirtas valstybėms narėms.
Priimta Briuselyje, 2006 m. kovo 7 d.